"जेकर अज बी इसने मिट्ठे मालटे दी बोतल आंदी, तां में गल पेदी हौलदली चापी खानी ऐ, जां बारां सिंघे दा पूरा सिंग में टिड्डै च खोब्बी लैङ। कुत्ते मारने वाली गोली खाई मरङ, जेकड़ी उस रोज ‘बोड़ी’ कुत्ती ने खादी ही। ते फी इस अलगरज कमीने ने ‘डब्बू’ कुत्ते वाला लेखा गै इक नजर भरियै मेरे पासै दिक्खना ऐ ते छोड़ियै उठी जाना ऐ। इक अध ढां ते मारग गै-मेरी खातर। नेईं तां अपने बच्चें दी गै खातर...नेईं, नेईं कुसै दा के जाना ऐ ? मरंग तां माऊ बब्बै दी धी पर मां बब्ब ऐन गै कुत्थें ? नां कौई आगा, नां पीछा। जे मरङ तां सस्सू ने खुश होना ऐ। उस आक्खना ऐ : ‘चलो तौले गै खलासी होई गेई। नां, नां, में नेईं मरना।’